Vejen, den 10. februar 2023

**Vejen Soroptimistklub skriver følgende mindeord om Erna Andersen**

I dag fik vi i Vejen Soroptimistklub den sørgelige besked, at vores klubmedlem, Erna Andersen, i går sov stille ind med sin nærmeste familie omkring sig.

Erna har været medlem i Vejen Soroptimistklub i de 28 år, klubben har eksisteret her i byen, og vi har ved hendes død mistet et varmt og positivt menneske, der med sin interesse for andre mennesker og sin dejlige humor var med til at gøre klublivet til et godt sted at være.

Specielt vil vi savne Ernas store engagement ved vores årlige loppemarkeder, hvor hendes ”kræmmersjæl” rigtig kom til udfoldelse. Hun var en dygtig sælger, men vi må også sige, at selv om hun altid sagde, at hun kun skulle sælge – og bestemt ikke skulle købe noget med hjem, ja så endte det altid med, at hun fandt noget, hun ikke kunne ”leve uden”.

Erna havde i mange år fotoforretning i Vejen, og hendes store passion var naturen og at fotografere i den. Man kunne sagtens en meget tidlig morgenstund finde Erna et eller andet sted ude i naturen med kameraet klar til at tage nogle af de fantastiske billeder, hun gennem årene glædede sine omgivelser med.

I Ernas hyggelige hus på Svalevej var der altid kaffe på kanden og tid til en sludder om mange af de ting, der rørte sig – både i lokalsamfundet og ude i verden. Der kunne man også ofte opleve Erna i gang med en kryds og tværs eller i gang med at lægge et puslespil. Når vi var sammen med Erna, var vi aldrig i tvivl om hendes store kærlighed til og stolthed over døtrene og deres familier.

Ernas hjerte bankede også for de kvinder og børn, vi gennem klubben fik mulighed for at hjælpe. Hun strikkede til eksempel et utal af tæpper, som vi i mange år udleverede til polske børnehjemsbørn, der kom på besøg i Danmark.

Erna efterlader et stort savn hos os alle i klubben, og vi er meget taknemlige over, at vi fik lov til at lære hende at kende. Vi ved, at hendes ånd vil leve videre i klubben, så længe vi er nogen, der kan huske hende.

Vores tanker og dybeste medfølelse går til Ernas nærmeste familie, der har mistet en involverende og omsorgsfuld mor og svigermor og en kærlig og aktiv mormor.

Æret være Ernas minde!

På vegne af Vejen Soroptimistklub

Grethe Brinch Knudsen